**ΣΥΝΑΔΕΛΦΙΚΗ ΣΥΣΠΕΙΡΩΣΗ**

**ΑΝΑΚΟΙΝΩΣΗ ΓΙΑ ΤΗΝ 8η ΣΥΝΕΔΡΙΑΣΗ ΤΟΥ ΔΣ ΠΟΣΕ ΕΦΚΑ ΣΤΗ ΘΕΣΣΑΛΟΝΙΚΗ**

Συναδέλφισσες – οι, το Σάββατο 9/9/23, πραγματοποιήθηκε η συνεδρίαση του ΔΣ της Ομοσπονδίας μας, με τη συμμετοχή του Δ.Σ. του συλλόγου ΕΦΚΑ Ν. Θεσσαλονίκης & Κεντρ. Μακεδονίας, καθώς και συναδέλφων και μελών ΔΣ, όμορων συλλόγων μας. Η συνεδρίαση έλαβε χώρα, στα πλαίσια της απόφασης της ΠΟΣΕ ΕΦΚΑ για κοινές – ανοιχτές συνεδριάσεις, με ΔΣ των 27 συλλόγων μας, αλλά και στα πλαίσια των κινητοποιήσεων της ΔΕΘ.

Ως **ΣΥΝΑΔΕΛΦΙΚΗ ΣΥΣΠΕΙΡΩΣΗ**, τοποθετηθήκαμε στα κύρια ζητήματα της ημερήσιας διάταξης, αλλά και στο πλαίσιο της συνδικαλιστικής ενημέρωσης από την εισήγηση του προέδρου, τα οποία παραθέτουμε παρακάτω:

Εκδηλώσαμε την αντίρρηση και την άρνησή μας για την αποτύπωση σε ανακοίνωση της ΠΟΣΕ – ΕΦΚΑ, που αφορά το αίτημα προς τον νέο υπουργό Εργασίας και Κοινωνικής Ασφάλισης κο Γεωργιάδη, για **«ανάγκη βελτίωσης των σχέσεων με τους εργαζόμενους και το συνδικαλιστικό μας όργανο.»** Φράση η οποία απέχει παρασάγγας από συνδικαλιστική πρακτική και δεοντολογία. Το συνδικάτο, αγωνίζεται, διεκδικεί, καταγγέλλει, αλλά και χαιρετίζει ανάλογα με τα γεγονότα. Ουδέποτε έχει αποτυπωθεί παρόμοιο αίτημα, από ουδεμία συνδικαλιστική οργάνωση, τριτοβάθμια, δευτεροβάθμια, ή πρωτοβάθμια. Η αγωνιστική (επικοινωνιακή) δυναμική των καταλήψεων και των πανό, έστω από 5 άτομα, που διέκρινε την πλειοψηφούσα παράταξη, υπέστη ριζική μετάλλαξη, αμέσως μετά το συνέδριο της Ομοσπονδίας μας και την ανάληψη των ευθυνών του Οργάνου. Είναι πολύ καυτή η πατάτα, ενώ ο στόχος τους επετεύχθη… Βέβαια, οφείλουμε να τους αναγνωρίσουμε ως ελαφρυντικό, πως υπάρχει ανάγκη συνυπογραφής στις ανακοινώσεις της Ομοσπονδίας, οπότε οι οξείες, αμβλύνονται και οι τόνοι χαμηλώνουν… **Απλά όλοι θυμόμαστε τα «λόγια του πριν… και του μετά».**

Για το **αίτημα των προσλήψεων**, που αποτελούσε πάγιο αίτημα της ΠΟΣΕ – ΙΚΑ, εδώ και μια δεκαετία, πάει - πέταξε και για το 2024, ενώ η «εισαγωγή» των ιδιωτών στην ανακεφαλαίωση πραγματοποίησε απόβαση και στη Θεσσαλονίκη. Επίσης, τα προγράμματα της ΔΥΠΑ (τ. ΟΑΕΕ), δείχνουν τον τρόπο αντιμετώπισης από την κυβέρνηση στο θέμα των ελλείψεων και της υποστελέχωσης.

Το πάγιο αίτημα που αφορά το **ελεγκτικό επίδομα**, το διεκδικούμε και το στηρίζουμε, στη βάση της αρχής της ισονομίας και ίσης αντιμετώπισης, ανάμεσα στο υπόλοιπο προσωπικό του Δημοσίου, που ασκεί τα ίδια καθήκοντα και το λαμβάνει ήδη εδώ και χρόνια.

Για την **Τεχνική Υπηρεσία**, οι πάγιες θέσεις μας, αφορούν την εξασφάλιση των θέσεων εργασίας, αλλά και τη δημιουργία νέων θέσεων, γεγονός που προϋποθέτει την παραμονή των κτηριακών εγκαταστάσεων και δομών μας υπό την επίβλεψη και τη συντήρηση, αμιγώς στα χέρια των υπηρεσιών μας.

**Αύξηση μισθών**, εντάξει, τοποθέτηση ως ένα θέμα που καλώς τέθηκε, πλην όμως σε αναρμόδιο όργανο που δεν ασκεί δημοσιονομική πολιτική. Άλλωστε, αυτή η κυβέρνηση κομπάζει για τα 40 – 50 ευρώ που θα λάβουν οι Δημόσιοι υπάλληλοι μετά από 13 χρόνια…

**Εξαιρέσεις των υπαλλήλων του ΕΦΚΑ,** από την κινητικότητα, ή τη σύσταση των αποκλεισμών των εκπροσώπων των εργαζομένων, των Πειθαρχικών Συμβουλίων**.** Στην **αρχή της** ισονομίας και ίδιας αντιμετώπισης του προσωπικού του Δημοσίου Τομέα, θεωρούμε απαράδεκτη τη διαχρονική πρακτική των αποκλεισμών. Ο ΕΦΚΑ, ως ανοσιούργημα από τη σύλληψη της ιδέας του έως και 7 χρόνια πια της υπολειτουργίας του, μέσω κυβερνητικών επιλογών παράγει μόνο ανισότητες και κλίμα ανασφάλειας, καταρράκωσης και πολέμιας τακτικής έναντι κάθε ορθής εργασιακής κουλτούρας, οδηγώντας τους εργαζόμενους του, είτε σε πρόωρες συνταξιοδοτήσεις, είτε σε αναζήτηση εξόδου μέσω κινητικότητας. Συνάδελφοι, μη ξεγελιόμαστε όμως. Όταν «ανοίξει» η κινητικότητα, οι θέσεις εκτός από ελάχιστες, θα αφορούν και εκλεκτούς. Παρόλα αυτά, εμείς διεκδικούμε καλύτερες συνθήκες εργασίας, απόκτηση όλων των εργαλείων, ώστε να καταφέρουμε να μη σκέφτεται κανείς την αποχώρηση. Τέλος, ας συλλογισθούμε, αν φύγουν με κινητικότητα, όσοι τα καταφέρουν, τι θα σημαίνει για τους συναδέλφους που θα παραμείνουν πίσω στις επάλξεις, ή πολύ περισσότερο τι θα σημαίνει για τη δοκιμαζόμενη κοινωνία των ασφαλισμένων και των υποψήφιων συνταξιούχων. Ξεκαθαρίζουμε: **ισονομία, ισότητα με το υπόλοιπο προσωπικό του Δημοσίου Τομέα, αλλά και προάσπιση της Δημόσιας Κοινωνικής Ασφάλισης.**

**Κρίσεις και αναθέσεις**. Και σε αυτή την περίπτωση οι εργαζόμενοι του ΕΦΚΑ αποτελούν , πείραμα σύλληψης του εχθρού κάθε δημόσιου αγαθού και υπηρεσίας, του απερχόμενου κου Χατζηδάκη. Ιδιώτες Γ.Δ. και Δ/ντες, εισβάλλουν ως τοποτηρητές, μπαμπούλες και Βεληγκέκες, έναντι αδράς αμοιβής. Ο τότε και σημερινός υφυπ. Κ. Τσακλόγλου επεσήμανε την άποψή του, πως ο θεσμός αυτός πρέπει να επεκταθεί και στο υπόλοιπο Δημόσιο. Η παράταξή μας από τη θέση ευθύνης της Ομοσπονδίας μας είχε προτείνει την άμεση προσφυγή στο ΣΤΕ, γεγονός που έγινε ομόφωνα αποδεκτό, ενώ αναμένουμε τη δικαίωσή μας από τη Δικαιοσύνη. Ασφαλώς θα αποτελέσει ηχηρό χαστούκι στις πολιτικές αποδόμησης του Δημόσιου Τομέα, αλλά και στις τακτικές ανέλιξης ημετέρων. Απαίτησή μας είναι οι κρίσεις με αντικειμενικά κριτήρια και η στελέχωση των υπηρεσιών από άξιους και γνώστες του αντικειμένου συναδέλφους, καμία υποχώρηση δεν χωρά σ΄ αυτό.

**Τέλος**, εκφράσαμε την οδύνη, αλλά και την οργή και αγανάκτηση για τα θύματα κυρίως, αλλά και τον εθνικό πλούτο της χώρας που αφανίζεται. Πέρα από τα συλλυπητήριά όμως και τη θλίψη, προτείναμε την άμεση και έμπρακτη συμπαράσταση, μέσω **διάθεσης χρηματικού ποσού προς τους συλλόγους Αν. Μακεδονίας & Θράκης, Μαγνησίας, Καρδίτσας, Τρικάλων και Δωδεκανήσου**, με την ευθύνη να τα διαθέσουν με όποιο πρόσφορο τρόπο κρίνουν, στους πληγέντες.

**Η ΓΡΑΜΜΑΤΕΙΑ ΤΗΣ ΠΑΡΑΤΑΞΗΣ**